禮記/喪服四制
凡禮之大體，體天地，法四時，則陰陽，順人情，故謂之禮。訾之者，是不知禮之所由生也。夫禮，吉凶異道，不得相幹，取之陰陽也。喪有四製，變而從宜，取之四時也。有恩有理，有節有權，取之人情也。恩者仁也，理者義也，節者禮也，權者知也。仁義禮知，人道具矣。

其恩厚者，其服重，故為父斬衰三年，以恩製者也。門內之治，恩掩義；門外之治，義斷恩。資於事父以事君，而敬同，貴貴尊尊，義之大者也。故為君亦斬衰三年，以義製者也。

三日而食，三月而沐，期而練，毀不滅性，不以死傷生也。喪不過三年，苴衰不補，墳墓不培，祥之日，鼓素琴。告民有終也，以節製者也。資於事父以事母，而愛同。天無二日，土無二王，國無二君，家無二尊，以一治之地。故父在，為母齊衰期者，見無二尊也。

杖者何也？爵也。三日授子杖，五日授大夫杖，七日授士杖。或曰擔主，或曰輔病，婦人童子不杖，不能病也。百官備，百物具，不言而事行者，扶而起；言而後事行者，杖而起；身自執事而後行者，麵垢而已。禿者不髽，傴者不袒，跛者不踴，老病不止酒肉。凡此八者，以權製者也。
 
始死，三日不怠，三月不解。期悲哀，三年憂，恩之殺也。聖人因殺以製節，此喪之所以三年，賢者不得過，不肖者不得不及，此喪之中庸也，王者之所常行也。 《書》曰：“高宗諒闇，三年不言”，善之也。王者莫不行此禮。何以獨善之也？曰：高宗者武丁。武丁者，殷之賢王也。繼世即位而慈良於喪，當此之時，殷衰而 複興，禮廢而複起，故善之。善之，故載之書中而高之，故謂之高宗。三年之喪，君不言，《書》云：“高宗諒闇，三年不言”，此之謂也。然而曰“言不文”者， 謂臣下也。

禮斬衰之喪，唯而不對；齊衰之喪，對而不言；大功之喪，言而不議；緦小功之喪，議而不及樂。

父母之喪，衰冠繩纓菅屨，三日而食粥，三月而沐，期十三月而練冠，三年而祥。比終茲三節者，仁者可以觀其愛焉，知者可以觀其理焉，強者可以觀其誌焉。禮以治之，義以正之，孝子弟弟貞婦，皆可得而察焉。

礼記